I den første kamp ved EM formåede Danmark at revanchere sidste års VM-kvartfinalenederlag til Sverige.

Det betyder resultatet:

Med sejren er Danmark på en andenplads i gruppen. Serbien har også to point, men de har en bedre målscore end Danmark. Se stillingen i Danmarks gruppe her.

Kampens bedste dansker: Mie Højlund

Sikke et indhop af den 21-årige bagspiller i hendes første slutrundekamp. Efter seks minutter af kampen blev hun skiftet ind i stedet for Kristina Jørgensen, som fik to gange to minutters udvisning. Højlund formåede at få vendt den dårlige danske start ved 1-5 og spillede holdet tilbage i kampen. Der var dog mange store danske præstationer i kampen, da Anne Mette Hansen og Mette Tranborg også var gode kandidater.

Detaljen:

Det var Sandra Toft mod Nathalie Hagman i en direkte duel på straffekast i sidste sekund. Den danske målmand trak sig sejrrigt ud af den, og jublen over sejren kunne bryde løs hos de danske spillere.

Først et dansk mål, så en fod på bolden, så et rødt kort, så et straffe og til sidst en redning af Sandra Toft, der sikrer Danmark to point

Lynanalyse:

Referat:

Danmarks EM skulle indledes med en kamp mod naboerne fra Sverige i det, der både var et opgør om to point og om at få en potentiel livsvigtig start i det indledende gruppespil.

Til lyden af ’Crazy in love’ gik holdene på banen, men efter nationalmelodier og de obligatoriske håndtryk var der ikke meget kærlighed at spore holdene imellem.

Allerede efter 42 sekunder rev Kristina Jørgensen svenske Hanna Blomstrand omkuld, og det kvitterede det kroatiske dommerpar med to minutters ophold på den danske bænk.

Fem minutter senere var selvsamme Kristina Jørgensen så ude med riven endnu engang og måtte igen ud at sidde i to minutter. Denne gang med ansigtet begravet i sine hænder, mens først holdkammerater, assistenttræner Lars Jørgensen og til sidst Klavs Bruun Jørgensen forsøgte at trøste og opmuntre hende efter den uheldige start, hvor Danmark var kommet bagud 1-5.

Efter små 10 minutter sendte Klavs Bruun Jørgensen med to klap på ryggen sin anfører, Stine Jørgensen, hvis skade har været det store spørgsmålstegn inden slutrunden, på banen. I angrebet foretrak han dog i begyndelsen Mie Højlund til at dirigere, og lige så stille fik Danmark spillet sig ind i kampen.

Senere i halvlegen spillede Klavs Bruun Jørgensen med Stine Jørgensen i angrebet, og i samarbejde med Mie Højlund formåede Odense Håndbold-trioen Mie Højlund, Mette Tranborg og anføreren at få angrebet til at køre.

Det danske forsvar havde dog ikke fundet opskriften på at lukke ned for Sveriges angreb, og ved stillingen 9-12 trykkede landstræneren derfor på den røde knap og forlangte timeout. Valget af spillere i det danske angreb ændrede han dog ikke på.

Ændret var dog overtaget, som pludselig var dansk, og så stod det 12-13. En drømmescoring fra Sveriges Jamina Roberts skulle der til for at score på det danske forsvar, som pludselig så ud til at have fundet opskriften på at lukke de hurtige svenskere ned.

Første halvleg endte, som den stort set begyndte: med en dansk udvisning. Denne gang til Kathrine Heindahl, som betød, at danskerne måtte spille de sidste to minutter med en spiller i undertal. Det klarede de dog hæderligt og kunne derfor gå til pause bagud med 15-16.

Efter pausen begyndte Danmark i boldbesiddelse, og det var med en enkelt ændring i form af slutrundedebutant Lærke Nolsøe, som erstattede højrefløj Fie Woller, som havde scoret en enkelt gang.

Danskerne åbnede anden halvleg bedst, og i det 35. minut kunne det for alvor ses på måltavlen, da de for første gang i kampen kom foran med 17-16, da en velspillende Mette Tranborg scorede sit femte mål.

Smilene på trænerbænken over den gode danske start på halvlegen blev erstattet af bekymrede miner, da Stine Bodholt måtte halte fra banen efter en uheldig aktion.

Efter en rum tid på bænken ved stillingen 23-23 kom Viborg-spilleren igen på banen, da hendes stregkollega, Kathrine Heindahl, fik en udvisning for forkert udskiftning. Bodholt viste skarphed allerede i andet angreb, hvor hun scorede til 24-24 med 11 minutter tilbage af det tætte opgør.

Efter det ville ingen holdene ville slippe grebet, og derfor blev det en afslutning, hvor marginaler kunne afgøre det.

Med halvandet minut tilbage af kampen og med en dansk føring på 29-28 tilkæmpede Mette Tranborg sig et straffekast. Det store ansvar tog Stine Jørgensen på sig, men hun formåede ikke at passere Filippa Idéhn i det svenske mål.

Og med en svensk udligning havde Danmark 40 sekunder til potentielt at afgøre kampen. Her spillede landstræneren med syv mod seks, og det endte med en scoring af Trine Østergaard fra højre fløj. Scoring kom dog med få sekunder tilbage af kampen, hvorfor Sverige stormede op mod midten og forsøgte at score på et tomt mål.

Anne Mette Hansen ville det dog anderledes og stoppede skuddet inde i feltet. Det takserede dommeren til et rødt kort og et straffekast. Dette skulle Nathalie Hagman, som havde scoret på alle sine tidligere forsøg, tage.

Denne gang stod Sandra Toft dog i vejen, og så kunne danskerne i glædesrus fejre første sejr ved EM i en dramatisk affære hele vejen igennem. Og så var 'Crazy in love' måske alligevel ikke et helt misvisende soundtrack til aftenens kamp...